b'\n_START_ARTICLE_\nS\xc3\xa4hk\xc3\xb6laitteiden valmiustila\n_START_SECTION_\nTyypilliset valmiustilat eri laitteissa\n_START_PARAGRAPH_\nErilaisissa kodin elektroniikkalaitteissa on usein valmiustila kaukos\xc3\xa4\xc3\xa4timell\xc3\xa4 ohjaamisen valmiuden tai ajastettavuuden takia: halutaan, ett\xc3\xa4 laite voidaan kytke\xc3\xa4 toimimaan pelk\xc3\xa4st\xc3\xa4\xc3\xa4n kaukos\xc3\xa4\xc3\xa4dint\xc3\xa4 k\xc3\xa4sittelem\xc3\xa4ll\xc3\xa4 tai laite voi aktivoitua sis\xc3\xa4isen ajastimen ohjaamana.\n_START_SECTION_\nTV, video- ja audiolaitteet, digisovitin\n_START_PARAGRAPH_\nUseissa video- ja audiolaitteissa sek\xc3\xa4 digisovittimissa on jatkuvasti osa k\xc3\xa4ytt\xc3\xb6tehosta p\xc3\xa4\xc3\xa4ll\xc3\xa4 (ns. valmiustila), jotta niit\xc3\xa4 voidaan ohjata kauko-ohjaimilla koskematta itse laitteisiin. N\xc3\xa4iss\xc3\xa4 laitteissa on usein my\xc3\xb6s ajastustoimintoja ohjelmien tallentamiseksi tai esitt\xc3\xa4miseksi, jolloin ne voivat aktivoitua ennalta aseteltujen ajastusten perusteella. Audiolaitteissa ajastinta voidaan k\xc3\xa4ytt\xc3\xa4\xc3\xa4 my\xc3\xb6s her\xc3\xa4tyskellon tapaan._NEWLINE_Esim. tallentava digisovitin valmiustilassa kuluttaa s\xc3\xa4hk\xc3\xb6\xc3\xa4 noin 160\xc2\xa0kWh vuodessa eli kulutetun s\xc3\xa4hk\xc3\xb6n hinta on noin 17\xc2\xa0\xe2\x82\xac vuodessa.\n_START_SECTION_\nTietokoneet\n_START_PARAGRAPH_\nIsojen p\xc3\xb6yt\xc3\xa4tietokoneiden virtal\xc3\xa4hteiss\xc3\xa4 on nyky\xc3\xa4\xc3\xa4nkin p\xc3\xa4\xc3\xa4virtakytkin, joka sijaitsee yleens\xc3\xa4 tietokoneen takana. Mutta tietokoneen etupaneelissa oleva kytkin, jota useimmin k\xc3\xa4ytet\xc3\xa4\xc3\xa4n, katkaisee yleens\xc3\xa4 vain virtal\xc3\xa4hteen tuottaman pienj\xc3\xa4nnitteen ja virtal\xc3\xa4hde j\xc3\xa4\xc3\xa4 t\xc3\xa4t\xc3\xa4 kytkint\xc3\xa4 k\xc3\xa4ytett\xc3\xa4ess\xc3\xa4 valmiustilaan. Tietokoneissakin on v\xc3\xa4lill\xc3\xa4 kauko-ohjattavia moduleita (esim. CD-asema, jota k\xc3\xa4ytet\xc3\xa4\xc3\xa4n CD-soittimena)._NEWLINE_Erilaisilla valmiustiloilla voidaan saada tietokone k\xc3\xa4ynnistym\xc3\xa4\xc3\xa4n nopeammin, kuin t\xc3\xa4ysin virrattomasta tilasta. Tietokoneissa k\xc3\xa4ytet\xc3\xa4\xc3\xa4n my\xc3\xb6s paljon erilaisia energians\xc3\xa4\xc3\xa4st\xc3\xb6tiloja. Kun k\xc3\xa4ytt\xc3\xa4j\xc3\xa4 on hetken k\xc3\xa4ytt\xc3\xa4m\xc3\xa4tt\xc3\xa4 konetta, osa toiminnoista kytkeytyy pois p\xc3\xa4\xc3\xa4lt\xc3\xa4, vaikka k\xc3\xa4ytettyjen ohjelmien tilat s\xc3\xa4ilyv\xc3\xa4tkin. Esimerkiksi kovalevy ja n\xc3\xa4ytt\xc3\xb6 voivat kytkeyty\xc3\xa4 pois t\xc3\xa4ydest\xc3\xa4 toiminnasta j\xc3\xa4\xc3\xa4den tilaan, jossa k\xc3\xa4ytt\xc3\xa4j\xc3\xa4n aktiivisuus (esim. koskeminen hiireen tai n\xc3\xa4pp\xc3\xa4imist\xc3\xb6\xc3\xb6n) her\xc3\xa4tt\xc3\xa4\xc3\xa4 ne nopeasti t\xc3\xa4yteen toimintaan.\n_START_SECTION_\nValmiustilankaltainen hukkatehonkulutus kun laitetta ei k\xc3\xa4ytet\xc3\xa4\n_START_PARAGRAPH_\nPientehoisissa kulutuselektroniikan laitteissa on my\xc3\xb6s toinen valmiustilankaltainen tehon hukkakulutusmekanismi: laitteet, joiden virtakytkin onkin pienj\xc3\xa4nnitepuolella, kuluttavat tehoa aina, kun niiden pistoke on pistorasiassa. T\xc3\xa4llaisia laitteita ovat esimerkiksi pienet verkkovirtak\xc3\xa4ytt\xc3\xb6iset radiot ja soittimet, joihin valmistajan ei ole pakko rakentaa verkkovirtakytkint\xc3\xa4. K\xc3\xa4ytt\xc3\xa4m\xc3\xa4tt\xc3\xb6m\xc3\xa4t laturit, jotka on j\xc3\xa4tetty kiinni pistorasiaan, vaikka ne eiv\xc3\xa4t lataisi mit\xc3\xa4\xc3\xa4n, kuluttavat my\xc3\xb6s tehoa._NEWLINE_T\xc3\xa4llaiset laitteet kuluttavat tehoa, vaikka k\xc3\xa4ytt\xc3\xb6virta on katkaistu laitteen pienj\xc3\xa4nnitekytkimest\xc3\xa4. N\xc3\xa4iden laitteiden hukkakulutus on tyypillisesti muutamia watteja, silloinkin kun laite on kytketty pois p\xc3\xa4\xc3\xa4lt\xc3\xa4, mutta pistoke on s\xc3\xa4hk\xc3\xb6verkossa. K\xc3\xa4nnykk\xc3\xa4latureiden uusimpien mallien hukkakulutus on suuruusluokka 0,1 wattia.\n_START_SECTION_\nPaloturvallisuus ja laiterikkojen v\xc3\xa4ltt\xc3\xa4minen ylij\xc3\xa4nnitteiden takia\n_START_PARAGRAPH_\nEtenkin vanhat p\xc3\xb6lyiset elektroniikkalaitteet ovat paloturvariski. Valmiustilassa olevien laitteiden osalta riskit palon sattuessa ovat viel\xc3\xa4 korostuneet, koska laitetta ei yleens\xc3\xa4 valvota mitenk\xc3\xa4\xc3\xa4n. T\xc3\xa4m\xc3\xa4n takia etenk\xc3\xa4\xc3\xa4n vanhoja elektroniikkalaitteita ei tulisi pit\xc3\xa4\xc3\xa4 valvomattomina valmiustilassa._NEWLINE_Elektroniikkalaitteet voivat rikkoutua helposti ukkosella s\xc3\xa4hk\xc3\xb6verkossa esiintyvien ylij\xc3\xa4nnitteiden takia. T\xc3\xa4m\xc3\xa4 riski on korostunut kes\xc3\xa4isin maaseudulla, koska usein s\xc3\xa4hk\xc3\xb6njakelu taloihin tapahtuu avojohdoilla. Kes\xc3\xa4isin elektroniikkalaitteita ei ole hyv\xc3\xa4 pit\xc3\xa4\xc3\xa4 valmiustilassa valvomattomina ylij\xc3\xa4nnitepiikeist\xc3\xa4 aiheutuvien laiterikkojen todenn\xc3\xa4k\xc3\xb6isyyden takia.'